TLAČOVÁ SPRÁVA 18. november 2020, Bratislava

**Svetový týždeň povedomia o mikrobiálnej rezistencii**

[**Odbor bezpečnosti potravín a výživy**](https://bit.ly/mprvsr-obpv) **Ministerstva pôdohospodárstva a rozvoja vidieka SR (MPRV SR) spustil pri príležitosti Svetového týždňa povedomia o mikrobiálnej rezistencii kampaň na sociálnych sieťach** ([Facebook](https://www.facebook.com/NKBEFSASR/) a [Instagram](https://www.instagram.com/nkb.efsa/))**. V rámci kampane zdôrazňuje, že zodpovednosť za zachovanie účinnosti antimikrobiálnych látok má v rukách každý z nás. K rozvážnemu konaniu nabáda spotrebiteľa, ale aj chovateľa hospodárskych zvierat z pohľadu bezpečnosti potravín.**

**Svetový týždeň povedomia o mikrobiálnej rezistencii** prebieha **každoročne od 18. do 24. novembra**. Do tejto iniciatívy sa zapájajú mnohé medzinárodné či národné inštitúcie. Tento rok sa pripojil aj odbor bezpečnosti potravín a výživy MPRV SR. **Úroveň mikrobiálnej rezistencie** totiž **stúpa**. **Hlavnými dôvodmi** sú nadužívanie a **nesprávne užívanie** antimikrobiálnych látok. Kvôli mikrobiálnej rezistencii sa môžu stať **infekčné ochorenia ťažko liečiteľnými, až neliečiteľnými**.

*„Mikroorganizmy sa kvôli rezistencii stávajú odolnejšími voči účinku antimikrobiálnych látok. Praktickým príkladom týchto látok sú antibiotiká. Hádam už každý z nás zachytil, že je potrebné užívať antibiotiká obozretne, aby sme si zachovali ich účinnosť. Problém rezistencie je však omnoho komplexnejší. Antibiotiká sa používajú aj u zvierat určených na produkciu potravín. Ak sa u baktérií, ktoré sa u zvierat vyskytujú prirodzene, rozvinie rezistencia, rezistentné baktérie sa môžu šíriť ďalej prostredníctvom potravinového reťazca alebo životného prostredia. Aj keď to nie je na prvý pohľad zrejmé, rezistentné mikróby u zvierat ovplyvňujú účinnosť antibiotík používaných v humánnej medicíne. Preto je potrebné dbať na obozretné užívanie antimikrobiálnych látok v chovov zvierat, ale aj na dôslednú hygienu v kuchyni, ktorá šíreniu potenciálne rezistentných mikróbov nedá žiadnu šancu,”* vysvetľuje Ing. Marica Kuzmiak Theiszová, PhD., riaditeľka odboru bezpečnosti potravín a výživy MPRV SR.

**Kampaň** na sociálnych sieťach ([Facebook](https://www.facebook.com/NKBEFSASR/) a [Instagram](https://www.instagram.com/nkb.efsa/)) **poskytne praktické tipy** ako môže chovateľ, ale aj spotrebiteľ prispieť **k zachovaniu účinnosti antibiotík**. Okrem toho **predstaví úlohu európskych orgánov** v monitoringu mikrobiálnej rezistencie a **ich úzku spoluprácu**, ktoré sú pre prijímanie účinných opatrení naozaj kľúčové. **Počet pacientov infikovaných rezistentnými baktériami** totiž **v EÚ stále stúpa**. Rezistencia má **v EÚ na svedomí ročne viac ako 25 000 úmrtí**. Preto je povzbudivé, že naozaj **každý z nás môže prispieť k riešeniu problému**.

*„Dnes už vieme, že zdravie ľudí, zvierat a životného prostredia spolu úzko súvisia. Proti šíreniu mikrobiálnej rezistencie je preto potrebný multiodborový prístup. Na európskej úrovni funguje program „Jedno zdravie”, ktorý podporuje spoluprácu medzi potravinovými, veterinárnymi, zdravotníckymi laboratóriami a inštitúciami naprieč EÚ. Navyše, EÚ v rámci Akčného plánu proti mikrobiálnej rezistencii podporuje efektívnu odpoveď jednotlivých štátov na tento problém. Aj Slovensko je zapojené do harmonizovaného monitoringu rezistencie. Ako súčasť riešenia problému bol tiež schválený* [*Národný akčný plán mikrobiálnej rezistencie v SR na obdobie rokov 2019-2020*](https://www.svps.sk/dokumenty/zakladne_info/Plan_2019-2021.pdf)*. Ten pojednáva o stave rezistencie, monitoringu a opatreniach v humánnej i veterinárnej medicíne, o potrebnom vzdelávaní dôležitých pracovníkov, ako sú lekári a veterinári či o osvete chovateľov hospodárskych zvierat a multiodborovom prístupe,”* zakončuje Ing. M. Kuzmiak Theiszová, PhD.

**Zavŕšením kampane** na sociálnych sieťach bude zverejnenie **elektronického letáku**, ktorý zhrnie všetky informácie z kampane. Vďaka tejto iniciatíve sa **spotrebitelia dozvedia, ako môže každý** z nás **rozvážnym konaním zachovať účinnosť antmikrobiálnych látok.**

**Odbor bezpečnosti potravín a výživy MPRV SR**

Odbor bezpečnosti potravín a výživy MPRV SR zabezpečuje výkon Národného kontaktného bodu pre vedeckú a technickú spoluprácu s Európskym úradom pre bezpečnosť potravín (EFSA), Národného kontaktného bodu pre Codex Alimentarius pod gesciou FAO a WHO, ako aj Národného kontaktného miesta Generálneho riaditeľstva pre zdravie a bezpečnosť potravín Európskej komisie a ďalších 6 kontaktných bodov s európskou i medzinárodnou pôsobnosťou. Okrem toho vykonáva aj niektoré legislatívou dané činnosti v oblasti úradnej kontroly, uvádzania GMO potravín a krmív na trh a organizuje vybrané národné i medzinárodné odborné podujatia v oblasti bezpečnosti potravinového reťazca. Viac informácií o odbore bezpečnosti potravín a výživy MPRV SR je dostupných na [webovej stránke MPRV SR](https://bit.ly/obpv-o-nas).